b'\n_START_ARTICLE_\nTontereenm\xc3\xa4ki\n_START_SECTION_\nLinnavuori\n_START_PARAGRAPH_\nTontereenm\xc3\xa4ki on pellonreunassa sijaitsevan kolmen m\xc3\xa4en matalin kohouma, jonka rinteilt\xc3\xa4 on l\xc3\xb6ydetty kivilatomuksia. Kohde sijaitsee 2,3 kilometri\xc3\xa4 luoteeseen P\xc3\xb6yty\xc3\xa4n kirkosta ja sijaitsee 200 metri\xc3\xa4 Turusta Huittisiin kulkevan kantatiest\xc3\xa4 41 it\xc3\xa4\xc3\xa4n. Aurajokeen laskeva P\xc3\xb6ylijoki virtaa mutkitellen noin 800 metrin p\xc3\xa4\xc3\xa4ss\xc3\xa4 id\xc3\xa4ss\xc3\xa4. M\xc3\xa4ki kohoaa noin 15 metri\xc3\xa4 peltoaluetta korkeammalle ja se on verrattain mets\xc3\xa4inen kalliom\xc3\xa4ki. M\xc3\xa4en korkeusvaihtelut eiv\xc3\xa4t tee siit\xc3\xa4 erityisen hyv\xc3\xa4n paikan muinaislinnalle. kalliolla on kaksi matalaa jyrk\xc3\xa4nnett\xc3\xa4, joita on hy\xc3\xb6dynnetty suojavarustuksen rakentamisessa. Suojavarustuksista on j\xc3\xa4ljell\xc3\xa4 kivivalleja tai kivist\xc3\xa4 ladottuja muureja. Kalliolaen lounaiskulmassa on kivivalli jyrk\xc3\xa4nteen p\xc3\xa4\xc3\xa4ll\xc3\xa4 ja sen pituus on kuusi metri\xc3\xa4. Vastaavanlainen varustus on kalliolaen koilliskulmassa olevan jyrk\xc3\xa4nteen p\xc3\xa4\xc3\xa4ll\xc3\xa4. Se on viisi metri\xc3\xa4 pitk\xc3\xa4 ja muurimaisen oloinen. N\xc3\xa4iden vallien v\xc3\xa4liss\xc3\xa4 pohjoisessa jatkuu 9,5 metri\xc3\xa4 pitk\xc3\xa4 ja suora kivirivi, mutta se p\xc3\xa4\xc3\xa4ttyy 10 metri\xc3\xa4 ennen ensin mainittua kivivallia. My\xc3\xb6s kaakossa on kivivalleja. Muurimaisen vallin kakkoisp\xc3\xa4\xc3\xa4ss\xc3\xa4 sijaitsee 4,5 x 5 metri\xc3\xa4 kivir\xc3\xb6ykki\xc3\xb6.\n_START_SECTION_\nTutkimuksia\n_START_PARAGRAPH_\nPaikalla ei ole suoritettu arkeologisia kaivauksia. Vuonna 2006 suoritti Helj\xc3\xa4 Brusila paikalla tarkastusk\xc3\xa4ynnin._NEWLINE_Tontereenm\xc3\xa4keen on kiinnitetty huomiota my\xc3\xb6s historiallisen kielitieteen n\xc3\xa4k\xc3\xb6kulmasta. Tontereenm\xc3\xa4en nimi on saamelaista alkuper\xc3\xa4\xc3\xa4, ja heijastaa kantasaamelaista muotoa *tuonDe\xcc\xaer, josta ovat per\xc3\xa4isin niin suomen kuin nykysaamelaisten kieltenkin "tunturia" tarkoittavat sanat. Tontereenm\xc3\xa4en nimen onkin muitten saamelaisten substraattitoponyymien, kuten P\xc3\xb6ylijoen nimen ohella katsottu viittaavan Lounais-Suomen aiempaan saamelaiseen asutukseen.\n_START_SECTION_\nPerim\xc3\xa4tieto\n_START_PARAGRAPH_\nP\xc3\xb6yty\xc3\xa4ll\xc3\xa4 on s\xc3\xa4ilynyt tarulinnaa koskevaa perim\xc3\xa4tietoa, mutta se ei n\xc3\xa4yt\xc3\xa4 viittaavan t\xc3\xa4h\xc3\xa4n m\xc3\xa4keen tai edes t\xc3\xa4h\xc3\xa4n kyl\xc3\xa4\xc3\xa4n.'